Bee Gees
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Bee Gees var ei britisk popgruppe som har hatt en solid posisjon både som utøvere og som komponister og produsenter. Fra å ha hatt stor suksess som popartister på 1960-tallet, ble de i siste halvdel av 1970-tallet blant verdens fremste discoartister.
Bakgrunn Bee Gees ble dannet av brødrene Gibb: Barry (født 1946) og tvillingene Robin (1949–2012) og Maurice (1949–2003). De ble født på Isle of Man, flyttet i 1955 til Manchester i England, og bodde i Australia fra 1958 til 1967.Inspirert av The Everly Brothers begynte de å synge sammen, og de singledebuterte i 1963. Bee Gees' enkle, Beatles-influerte pop ga dem suksess i Australia, hvor de i 1965–1966 ga ut to album og en rekke singler. Barry og Robin var hovedvokalister, mens Maurice koret og spilte bass og keyboards. Alle skrev sanger. I 1967 flyttet brødrene til London, hyrte trommeslageren Colin Petersen (født 1946) og gitaristen Vince Melouney (født 1945), og skrev kontrakt med Polydor Records og manageren Robert Stigwood (1934–2016). Gjennombrudd I perioden 1967–1969 ga de ut fire meget gode album, og fikk store hits verden over med blant annet New York Mining Disaster 1941, To Love Somebody, Massachusetts, World, Words, I've Gotta Get A Message To You, First of May og I Started A Joke. Robin Gibb sluttet i 1969 for å satse på en solokarriere, og fikk en stor hit samme år med Saved By The Bell. Nå hadde også Petersen og Melouney sluttet. Barry og Maurice laget duoalbumet Cucumber Castle (1969) og fikk en hit med Don't Forget To Remember, før Robin var tilbake på 2 Years On (1970), som inkluderte hiten Lonely Days.Begynnelsen av 1970-tallet var en mager periode for Bee Gees. Balladene How Can You Mend A Broken Heart i 1971 og My World og Run To Me i 1972 ble riktignok store hits, men først i 1975 var trioen tilbake på toppen verden over. Ny sound Ved hjelp av produsenten Arif Mardin hadde de skiftet stil på Mr. Natural (1974). Funky, r&b-inspirert musikk og Barrys vokal i falsett preget nå sounden, og Bee Gees fikk stor suksess i 1975 med albumet Main Course og singlene Jive Talkin', Nights On Broadway og Fanny (Be Tender With My Love). Året etter ble de for alvor discoartister med blant annet You Should Be Dancing fra albumet Children Of The World. Låtene You Should Be Dancing og Jive Talkin' (fra 1975) ble inkludert på soundtracket til discofilmen Saturday Night Fever (1977) med John Travolta, som også ga dem hits med How Deep Is Your Love, Stayin' Alive og Night Fever.Siden har de hatt en solid posisjon både som utøvere og som komponister og produsenter for andre artister, blant andre lillebroren Andy Gibb (1958–1988), Kenny Rogers, Diana Ross, Barbra Streisand og Dionne Warwick. Bee Gees' store suksess fortsatte med kjempehiten Too Much Heaven (1978) og singlene Tragedy og Love You Inside Out fra albumet Spirits Having Flown (1979). Men oppfølgeren Living Eyes (1981) floppet, hvorpå Bee Gees tok seg en lang pause.Barry og Robin ga ut soloalbum, men i 1987 gikk trioen til topps i mange land (inkludert Norge) med singlen You Win Again. I 1997 ble Bee Gees innvalgt i Rock and Roll Hall of Fame.Etter at Maurice Gibb døde i 2003, fortsatte Robin solokarrieren helt til han selv døde av kreft 20. mai 2012. Barry Gibbs første soloplate siden 1980-tallet kom i 2016: In The Now. I 2018 ble han adlet og kunne kalle seg sir Barry Gibb. I januar 2021 ga han ut et album der han synger Bee Gees-sanger i duett med hovedsakelig countryartister: Greenfields. Studioalbum Bee Gees 1st (1967)  Horizontal (1968)  Idea (1968)  Odessa (1969)  2 Years On (1970)  Trafalgar (1971)  To Whom It May Concern (1972)  Life In A Tin Can (1973)  Mr. Natural (1974)  Main Course (1975)  Children of the World (1976)  Spirits Having Flown (1979)  Living Eyes (1981)  E.S.P. (1987)  One (1989)  High Civilization (1991)  Size Isn't Everything (1993)  Still Waters (1997)  This Is Where I Came In (2001) Les mer i Store norske leksikon populærmusikk disco Eksterne lenker Bee Gees